钦定古今图书集成/明伦汇编/皇极典/第266卷 > 进善旌赋 窦从直
## 钦定古今图书集成/明伦汇编/皇极典/第266卷 > 进善旌赋 窦从直

邈矣帝德，至哉圣谟，废置殊时，古今合符。孑孑之状
可观，将从五达；孜孜之道斯表，克协《三无》。是以耸彼
群彦，致之康衢，愿扬美以归厚，思献忠而效孚。故得
继以此信，言由是进。明扬既达，且自殊于表闾；謇谔
必陈，岂可同夫先俊。观其悠扬广冲，旖旎从风。谅贤
愚以咸觌，固朝野而必同。式委垂而下俯埃𡏖，乍直
指而上映晴空。过之而凛然生敬，仰止而卓尔在中。
苟厥志之有立，当其诚以遂通。俾其不进不止，岂徒
自西自东已哉。俟尔贞烈，自非虚设。既异诗人之干
旄，匪同叔孙之绵蕞。匪善奚取，惟贤是谒。彼谤木焉
得而比矣，谏鼓胡可而俦之。苟匡救之惟征，我无尔
诈。而旌别之有制，尔无我欺。则贤既“乐，只人将率”，俾
不独。翻晓日以摇摇，猎轻风而靡靡。至仁斯被，至化
为淳，何必改旧，然后为新？矫前王之令德，酌古典之
攸遵，虽谟训以克备，尚刍荛之是询。万国钦风，岩廊
画英髦之士；百蛮向化，版筑无屠钓之人。故知至德
在于求贤，救世资乎择善，则设旌之道也，为皇王之
盛典。